Document ID: 32002D0470

Komission päätös,
tehty 20 päivänä kesäkuuta 2002,
Japanista peräisin olevien jalostettujen tai jäädytettyjen simpukoiden, piikkinahkaisten, vaippaeläinten ja merikotiloiden erityisistä tuontiedellytyksistä
(tiedoksiannettu numerolla K(2002) 2198)
(ETA:n kannalta merkityksellinen teksti)
(2002/470/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista elävien simpukoiden tuotannossa ja saattamisessa markkinoille 15 päivänä heinäkuuta 1991 annetun neuvoston direktiivin 91/492/ETY(1), sellaisena kuin se on viimeksi muutettuna neuvoston direktiivillä 97/79/EY(2), ja erityisesti sen 9 artiklan 3 kohdan b alakohdan,
sekä katsoo seuraavaa:
(1) Komission asiantuntija on käynyt Japanissa tarkastamassa yhteisöön vietävien simpukoiden tuotanto-, jalostus-, varastointi- ja lähetysolosuhteet.
(2) Japanin lainsäädännön mukaan "Inspection and Safety Division of the Ministry of Health, Labour and Welfare" ("ISD") vastaa simpukoiden, piikkinahkaisten, vaippaeläinten ja merikotiloiden terveystarkastuksesta sekä niiden tuotannon hygienia- ja terveysolosuhteiden valvonnasta. Samassa lainsäädännössä annetaan ISD:lle oikeus sallia tai kieltää simpukoiden, piikkinahkaisten, vaippaeläinten ja merikotiloiden pyynti tietyillä vyöhykkeillä.
(3) ISD ja sen laboratoriot kykenevät tehokkaasti tarkastamaan, että Japanissa sovelletaan voimassa olevaa lainsäädäntöä.
(4) Japanin toimivaltaiset viranomaiset ovat sitoutuneet toimittamaan säännöllisesti ja viipymättä komissiolle tiedot pyyntialueilla olevasta toksiinia sisältävästä planktonista.
(5) Japanin toimivaltaiset viranomaiset ovat virallisesti antaneet vakuudet direktiivin 91/492/ETY liitteessä olevassa V luvussa esitettyjen sääntöjen noudattamisesta sekä mainitussa direktiivissä tuotanto- ja uudelleensijoitusalueille, lähettämöiden ja puhdistamojen hyväksynnälle sekä kansanterveyttä koskeville tarkastuksille ja tuotannon valvonnalle säädettyjä vaatimuksia vastaavien vaatimusten noudattamisesta.
(6) Japanin on todettu voivan olla niiden kolmansien maiden luettelossa, jotka täyttävät direktiivin 91/492/ETY 9 artiklan 3 kohdan a alakohdassa tarkoitetut vastaavuusvaatimukset.
(7) Japani haluaa viedä yhteisöön jäädytettyjä tai jalostettuja simpukoita, piikkinahkaisia, vaippaeläimiä ja merikotiloita, jotka on steriloitu tai lämpökäsitelty komission päätöksen 93/25/ETY(3), sellaisena kuin se on viimeksi muutettuna päätöksellä 97/275/EY(4), vaatimusten mukaisesti. Tässä tarkoituksessa olisi määriteltävä tuotantoalueet, joilta simpukoita, piikkinahkaisia, vaippaeläimiä ja merikotiloita voidaan pyytää ja tuoda yhteisöön.
(8) Erityisiä tuontiedellytyksiä sovelletaan, sanotun kuitenkaan rajoittamatta eläinten terveyttä koskevista edellytyksistä saatettaessa vesiviljeltyjä eläimiä ja tuotteita markkinoille 28 päivänä tammikuuta 1991 annetun neuvoston direktiivin 91/67/ETY(5), sellaisena kuin se on viimeksi muutettuna direktiivillä 98/45/EY(6), mukaisesti tehtyjen päätösten soveltamista.
(9) Tarkastuskäynnin tulosten seurauksena jotkut Japanista peräisin oleviin kampasimpukoihin kohdistettavista tietyistä varotoimenpiteistä 6 päivänä helmikuuta 1992 tehdyn komission päätöksen 92/91/ETY(7), sellaisena kuin se on viimeksi muutettuna päätöksellä 94/206/EY(8), Japanista peräisin olevien jäädytettyjen tai jalostettujen kampasimpukoiden ja muiden Pectinidae-heimon simpukoiden tuontia koskevista erityisedellytyksistä 8 päivänä huhtikuuta 1994 tehdyn komission päätöksen 94/205/EY(9), sellaisena kuin se on viimeksi muutettuna päätöksellä 95/81/EY(10), sekä tietyistä Japanista peräisin olevia kalastustuotteita koskevista suojatoimenpiteistä 7 päivänä huhtikuuta 1995 tehdyn komission päätöksen 95/119/EY(11), sellaisena kuin se on viimeksi muutettuna päätöksellä 95/537/EY(12), säännöksistä ovat vanhentuneet, ja ne pitäisi sen vuoksi kumota.
(10) Tässä päätöksessä säädetyt toimenpiteet ovat elintarvikeketjua ja eläinten hyvinvointia käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
"Inspection and Safety Division of the Ministry of Health, Labour and Welfare" (ISD) on Japanin toimivaltainen viranomainen, joka varmentaa ja todistaa, että simpukat, piikkinahkaiset, vaippaeläimet ja merikotilot täyttävät direktiivin 91/492/ETY vaatimukset.
2 artikla
Japanista peräisin olevien ja ihmisravinnoksi tarkoitettujen jalostettujen tai jäädytettyjen simpukoiden, piikkinahkaisten, vaippaeläinten ja merikotiloiden on oltava peräisin tämän päätöksen liitteessä luetelluilta hyväksytyiltä tuotantoalueilta.
3 artikla
Kumotaan päätökset 92/91/ETY, 94/205/EY ja 95/119/EY.
4 artikla
Tätä päätöstä sovelletaan 24 päivästä kesäkuuta 2002.
5 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä kesäkuuta 2002.

Labels: 17
0
3
6
18